b'\n_START_ARTICLE_\nJouko Jokisalo\n_START_PARAGRAPH_\nJouko Jokisalo (s. 1953) on suomalainen historioitsija, joka ty\xc3\xb6skentelee historian ja yhteiskuntaopin lehtorina It\xc3\xa4-Suomen yliopistossa. H\xc3\xa4n on aikaisemmin toiminut muun muassa Euroopan historian dosenttina Oulun yliopistossa. Jokisalo on erikoistunut fasismin tutkimukseen ja rasismin historiaan. H\xc3\xa4nen vuonna 1994 ilmestynyt saksankielinen v\xc3\xa4it\xc3\xb6skirjansa k\xc3\xa4sitteli natsi-Saksan 1930-luvun kansallissosialistista ideologiaa. Vuosina 1977\xe2\x80\x931982 Jokisalo opiskeli Saksan demokraattisessa tasavallassa.\n_START_SECTION_\nVakoilu\n_START_PARAGRAPH_\nSykysyll\xc3\xa4 2001 Jokisalo tunnusti toimineensa Stasin agenttina vuosina 1978\xe2\x80\x931987 koodinimell\xc3\xa4 \xe2\x80\x9dBoris\xe2\x80\x9d. H\xc3\xa4n kertoi pel\xc3\xa4nneens\xc3\xa4 paljastumista DDR:n vuonna 1990 tapahtuneesta lakkauttamisesta l\xc3\xa4htien, ja p\xc3\xa4\xc3\xa4tti lopulta itse kertoa asiasta TV 2:n Silminn\xc3\xa4kij\xc3\xa4-ohjelmassa. Stasi oli v\xc3\xa4rv\xc3\xa4nnyt h\xc3\xa4net palvelukseensa 1970-luvun lopussa, kun Jokisalo opiskeli DDR:ss\xc3\xa4. H\xc3\xa4n vakoili tuolloin my\xc3\xb6s Saksan liittotasavallan puolella kuvaten esimerkiksi rakennuksia ja ajoneuvoja. Lis\xc3\xa4ksi Jokisalo kertoi haastatelleensa ihmisi\xc3\xa4 toimittajaksi naamioituneena sek\xc3\xa4 v\xc3\xa4rv\xc3\xa4nneens\xc3\xa4 uusia vakoilijoita. Vuonna 2002 h\xc3\xa4n my\xc3\xb6nsi vakoilleensa opiskeluaikoinaan my\xc3\xb6s Neuvostoliiton turvallisuuspalvelulle KGB:lle. Jokisalo sanoi ottaneensa teht\xc3\xa4v\xc3\xa4t vastaan \xe2\x80\x9dideologisista syist\xc3\xa4\xe2\x80\x9d.'